Boer voor bedlêende vrou met kierie aangerandArgieffoto Die Hartbeespoort-polisie in Noordwes ondersoek ŉ plaasaanval waartydens Allan Fanner (68) voor sy sieklike en bedlêende vrou met ŉ kierie aangerand is. Fanner boer met beeste en groenrissies in Hartbeesfontein. Romano van der Spuy, voorsitter van die Hartbeespoort-gemeenskapspolisiëringsforum, het Saterdag aan Maroela Media gesê twee aanvallers, wat met ŉ stok en kombuismes gewapen was, het Vrydag omstreeks 07:00 toegang tot Fanner se plaas verkry en hom buite die huis ingewag. “Hy is die oggend uit die kombuis uit om vullissakke in die motorhuis, wat aan die huis grens, te gaan haal. Toe hy die motorhuisdeur oopmaak, het die twee aanvallers hom oorval,” het Van der Spuy gesê. Die aanvallers het Fanner in die huis in gedwing en in die slaapkamer aan die bed se poot, waar sy vrou gelê het, vasgebind. “Die verdagtes het aangedring op geld en vuurwapens en hom met ŉ kierie aangerand. Die boer het vir hulle gesê hy het nie geld en vuurwapens nie, waarna hulle sy huis geplunder het op soek na waardevolle besittings.” Fanner kon intussen daarin slaag om ŉ paniekknoppie te druk en Oostermoed Beskermingsdienste het dadelik gereageer. Die aanvallers het met drie selfone en twee skootrekenaars te voet van die toneel gevlug. Hulle het een van die selfone by die plaas se elektriese heining laat val toe die veiligheidsmaatskappy daar opdaag. Die verdagtes het daarna in die berge in verdwyn. Volgens Fanner het die twee verdagtes Engels gepraat, maar hy vermoed hulle is buitelanders. “Die man is onder meer op sy kop geslaan met die kierie. Die verdagtes het die vrou uitgelos, want hulle kon sien sy siek. Gelukkig is hulle nie vermoor of het ernstig seergekry nie,” het Van der Spuy gesê. Niemand is nog in verband met die aanval in hegtenis geneem nie. Dit is die tweede aanval in ŉ week op ŉ plaas in Noordwes. Kallie Schoonraad (47) is verlede Saterdagaand op sy wildplaas naby Rustenburg doodgeskiet. Maroela Media het vroeër berig Schoonraad, sy vrou, Malindi (39), haar pa en die egpaar se drie jong kinders, Carel (11), Karli (10) en Daniel (5), is omstreeks 20:00 oorval. Schoonraad het glo gereageer nadat een van sy kinders buite die huis om hulp geskree het. Vyf verdagtes was reeds op die erf en het Schoonraad doodgeskiet toe hy buite die huis ondersoek ingestel het. Die verdagtes het die huis binnegestorm, dit geplunder en huishoudelike items soos ŉ televisiestel en selfone gesteel en met sy bakkie op vlug geslaan. Schoonraad se bakkie is Dinsdag verlate in Mosambiek opgespoor. Niemand is nog in verband met sy moord in hegtenis geneem nie.